అలాంటి విధానాలతో అమెరికాకే నష్టం!
- కంపెనీల్లో మందగమనం నెలకొనొచ్చు
-  ఆర్థిక వ్యవస్థపైనా ప్రభావం: జైట్లీ
అమెరికా తీసుకుంటున్న దేశీయ రక్షణాత్మక చర్యలు ఆ దేశానికే చేటు తెచ్చి పెట్టొచ్చని ఆర్థిక మంత్రి అరుణ్‌ జైట్లీ అన్నారు. శనివారం 'ఏషియన్‌ డెవలప్‌మెంట్‌ బ్యాంక్‌' 50వ వార్షికోత్సవం సందర్భంగా ఇక్కడ ఏర్పాటు చేసిన 'ఏషియాస్‌ ఎకనమిక్‌ అవుట్‌లుక్‌: టాకింగ్‌ ట్రేడ్‌' అనే అంశంపై జైట్లీ ప్రసంగించారు. అమెరికాలో రక్షణాత్మక చర్యల ఫలితంగా స్థానిక సంస్థలు భారత్‌ వంటి దేశాల నుంచి మెరుగైన సేవలను, చౌక ఉత్పత్తులను పొందడం భారంగా మారుతుందని అన్నారు. దీంతో ఆయా కంపెనీలు ఉత్పత్తికి ఎక్కువ మొత్తంలో వ్యయం చేయాల్సి వస్తుందని వివరించారు. ఫలితంగా అగ్రరాజ్యంలోని కంపెనీల్లో మందగమన పరిస్థితులు నెలకొనే అవకాశం లేకపోలేదని జైట్లీ వ్యాఖ్యనించారు. వ్యాపారాల నిర్వహణకు ఎక్కువ మొత్తంలో వెచ్చించి రావడం వల్ల ఆయా వస్తు సేవల ధరలు పెరిగే అవకాశం ఉందని అన్నారు. ప్రపంచ మార్కెట్లో అధిక ధరలతో లభించే వాటికి మిగతా వాటితో పోలిస్తే తక్కువ ఆదరణ ఉంటుందని అన్నారు. ఇది క్రమంగా అమెరికా ఆర్థిక వ్యవస్థపై ప్రతికూల ప్రభావం చూపే అవకాశం ఉందని అభిప్రాయపడ్డారు. కాలక్రమంలో రక్షణాత్మక చర్యల వల్ల కలిగి దుష్‌ ప్రభావాలతో 'స్వేచ్ఛ వాణిజ్య'మే మేలని ఆదేశం గుర్తించే పరిస్థితులు వస్తాయని అన్నారు. అమెరికా చర్యలు ఇంకా దస్త్రాల రూపంలో ఉన్నందున ప్రస్తుతానికి భారత ఆర్థిక వ్యవస్థలపై ఎలాంటి ప్రభావం లేదని వివరించారు. ప్రపంచంలో జరిగే పరిణామాల ప్రభావం అన్ని దేశాల ఆర్థిక వ్యవస్థలపై ఉటుందని అన్నారు. ప్రపంచ వ్యాప్తంగా మందగమన పరిస్థితులు ఉంటే ఆ ప్రభావం డిమాండ్‌పైనా ఉంటుందని వివరించారు. ఇది క్రమంగా ఎగమతులపై ప్రతికూలతను చూపుతాయని అన్నారు. ఈ పరిస్థితులకు ఏ దేశాము మినహాయింపు కాదని వివరించారు.
మీ స్నేహితులకు రికమెండ్ చెయ్యండి